Karansén 8
Munna Alla yé sɔnna kôdjulu ni tɔrɔyalu ma ?
1. Kôdju daminani di ?
Kôdju daminala dukolo kan Sétana ka ala wuya fɔlɔ fɔ tuma mɛn. Alla ma Sétana dan mɛlɛka djuu di. Sétana tɛrɛ mɛlɛka ɲuman lé di, kɔni “ a ma tô tuɲa kɔ. ” (Yohana 8:44). Batoli mɛn kakan ka di Alla kélén pé ma, a tun yé afɛ wô yé di a ma. Sétana ka wuya fɔ Mahawa ɲɛ, kô wô yé bila alé kɔ, ki i ban Alla kumankan dɔ. Adama bilala Mahawa kɔ ka bɔ Alla kumankan kɔrɔ, wô lé nala tɔrɔya ni saaya di. — Mɛn karan Zenɛzi 3:1-6, 19, TMN.
Sétana ka Mahawa lɔ mɛn kɛ Alla kumankan lafilila, a tun yé Alla la Famaya ni ala Gbiliya lé sɔsɔla. Mɔɔ siyaman bara bila Sétana kɔ, ka Alla la Mansaya lafili. Wô rɔ Sétana bara kɛ “ dunuɲan kuntii ” di. — Mɛn karan Yohana 14:30 ; Yohana I 5:19.
2. Dalifén djuuman dô tɛrɛ Alla la dalifénlu rɔ ?
Alla la dalifén bɛɛ dafani tɛrɛ. Alla ka mɔɔnifinlu ni mɛlɛka mɛnlu dan, sé tɛrɛ wôlu bɛɛ bolo ka élu fanmadji Alla kɔrɔ kô-ô-kô rɔ (Sariya filana 32:4, 5, TMN). Alla ka an dan ka hɔrɔya di an ma kôsa an ɲé sé kôdju ni wô tɛ kôɲuman suwandila. Hɔrɔya wô yé fɛrɛ dila an ma sa an ɲé anna kanintéya yira Alla la. — Mɛn karan Zaki 1:13-15 ; Yohana I 5:3.
3. Munna Alla diɲɛni tɔrɔyalu ma haan bii ?
Yahuwa bara sɔn kô mɔɔlu yé ala famaya sɔsɔ watinin dɔ. Munna ? Sa a yé a yira kô mansaya mɛn bɛɛ tɛ alé kɔ, wôlu tɛ sé foye ɲala mɔɔnifinlu ma (Ekleziyasi 7:29 ; 8:9, TMN). Mɔɔnifinlu bara san wa wɔrɔ (6 000) mɛn kɛ élu yɛrɛ bolo ma, wô bara tuɲa wô yira. Mɔɔnifinlu la gbafarnamalu ma sé kɛlɛ, mɔɔ faa, télénbaliya ani djankarô bɔla an kan. — Mɛn karan Irmiya 10:23, TMN ; Rome kalu 9:17.
Kɔni Alla la Mansaya yé kô siyaman ɲala mɔɔlu ma, mɛnlu bɛɛ sɔnni a ma (Isaiya 48:17, 18, TMN). Wati suduɲani dɔ, Yahuwa di dan sii mɔɔnifinlu la gbafarnamalu la. Mɛnlu yé élu fanmadjila Alla la Mansaya kɔrɔ, wôlu gbansan lé totɔ dukolo kan. — Isaiya 11:9, TMN. — Mɛn karan Daniyɛli 2:44, TMN.
4. Alla la limaniya yé fɛrɛ djuma dila an ma ?
Sétana ka a fɔ kô mɔɔ sii tɛ sé Yahuwa batola kanintéya bɛrɛbɛrɛ di. A lɔɔ yé i la ka ala wuya wô sɔsɔ ? I disé wô la ! Alla la limaniya yé fɛrɛ dila an bɛɛ ma, an ɲé sé a yirala ni Alla la Mansaya lé diyani an ɲɛ ni wô tɛ mɔɔnifinlu la mansaya. An ɲé wô yirala anna dunuɲan latamaɲan lé rɔ. — Mɛn karan Ayuba 1:8-12, TMN ; Talilu 27:11, TMN.
5. An disé Alla la Mansaya suwandila di ?
An disé Alla kɛla anna Mansa di ni an ka a bato ikômi a yirani ɲamɛn Kitabu kɔnɔ (Yohana 4:23). Ni an ka an sén bɔ mansaya ɲinin dɔ ani kɛlɛ rɔ ikômi Isa ka a fɔ ɲamɛn, an di a yira kô Sétana tɛ anna mansa di. — Mɛn karan Yohana 17:14.
Sétana yé a sé kô bɛɛ kɛla sa kôdju yé diya mɔɔlu ɲɛ. Ni an ka an kɔ dôn kôdju wôlu ma, an térilu ni anna mɔɔ dôlu disé ka an mayɛlɛ ni wô tɛ ka an kɛlɛ (Piyɛri I 4:3, 4). Wô ba kɛ, an kakan ka suwandili lé kɛ. An di dɛn mɔɔlu la, Alla diyani mɛnlu ɲɛ ? An dina Alla la sariyalu latama ? Ni an ka wô kɛ, an di a yira kô Sétana ka wuya lé fɔ kô mɔɔ sii tɛ sé Alla batola kɔnɔrɔfili rɔ. — Mɛn karan Kôrɛnte kalu I 6:9, 10 ; 15:33.
Kanintéya mɛn yé Alla la ka bɛn mɔɔnifinlu ma, wô yé tɔmaséré gbɛni lé di, mɛn yé a yirala kô kôdju ni tɔrɔyalu di ban. Mɛnlu yé a yirala kô élu dɛnkɛnɛyani wô ma, wôlu dina habadan nimaya sɔrɔn. — Mɛn karan Yohana 3:16.
min_Latn bam_Latn kea_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn fur_Latn bam_Latn bam_Latn bam_Latn